县令箴
古之奇 (Tang)
咨尔多士，各司厥官。政不欲猛，刑不欲宽。宽则人慢，猛则人残。宽则不济，猛则不安。小恶无为，涓流成池。片言可用，毫末将拱。祸既有胎，福岂无种。镜不自照，祗能鉴物。人不自知，从谏勿咈。欲不可纵，货不可黩。黩货生灾，欲纵祸速。勿轻小人，蜂虿有毒。勿轻小道，大车可覆。勿谓刚可长，长刚者亡。无谓柔可履，履柔者耻。刚强有时，柔弱有宜。时宜克念，愿在深思。不恕而明，不如不明。不通而清，不如不清。无为恶行，无逆善名。保此中道，无成不成。过客箴士，冀申同声。如山之重，如水之清。如石之坚，如松之贞。如剑之利，如镜之明。如弦之直，如秤之平。